1. KONTEXT

Kultúrne výmeny môžu priniesť aj hospodárske výhody. Celosvetový obchod s kreatívnymi výrobkami sa v rokoch 2004 – 2013 viac ako zdvojnásobil, hoci kultúra zostáva ústredným prvkom nového hospodárstva, ktorého hnacou silou sú tvorivosť, inovácie a prístupu k poznatkom. Kultúrne a kreatívne odvetvia predstavujú približne 3 % celosvetového HDP a 30 miliónov pracovných miest. Len v samotnej EÚ predstavujú tieto odvetvia viac než 7 miliónov pracovných miest. V rozvojových krajinách kultúrne a kreatívne odvetvia tiež prispievajú k podpore udržateľného rozvoja a inkluzívneho rastu. Kultúra môže preto pomáhať podporovať tvorbu pracovných miest a konkurencieschopnosť v rámci EÚ i mimo nej. To sa uznáva v programe trvalo udržateľného rozvoja OSN do roku 2030 , v ktorom sa zdôrazňuje, že kultúra vrátane svetového kultúrneho dedičstva a kreatívnych odvetví môže zohrávať dôležitú úlohu pri dosahovaní inkluzívneho a udržateľného rozvoja. Kultúra je preto jedným z dôležitých odvetví podporovaných v rámci rozvojovej spolupráce EÚ.

Európska únia má svetu čo ponúknuť: rozmanitosť kultúrnych prejavov, umeleckú tvorbu vysokej kvality a dynamické tvorivé odvetvie. Takisto do veľkej miery ťaží z väčšieho objemu výmen so zvyškom sveta. Skúsenosti EÚ týkajúce sa rozmanitosti a pluralizmu majú zároveň značný potenciál na podporu kultúrnej politiky ako hybných síl mieru a sociálno-ekonomického rozvoja v tretích krajinách. V tomto spoločnom oznámení sa uvádza doterajší príspevok Únie k medzinárodným kultúrnym vzťahom a navrhujú sa spôsoby rozvoja medzinárodných kultúrnych vzťahov EÚ na dosiahnutie pokroku v oblasti cieľov Únie podporovať medzinárodný mier a stabilitu, chrániť rozmanitosť a stimulovať zamestnanosť a rast.

V tomto spoločnom oznámení sa navrhuje stratégia EÚ pre medzinárodné vzťahy v oblasti kultúry, ktorá sa zameriava na podporu kultúrnej spolupráce s partnerskými krajinami v troch hlavných oblastiach: podpora kultúry ako hnacieho motora sociálneho a hospodárskeho rozvoja, podpora kultúry a medzikultúrneho dialógu v rámci mierových vzťahov medzi komunitami, posilňovanie spolupráce v oblasti kultúrneho dedičstva. Pri sledovaní týchto cieľov budú medzinárodné kultúrne vzťahy EÚ prispievať k tomu, aby sa z EÚ stal silnejší globálny aktér, čo je hlavná priorita tejto Komisie, ako aj nadchádzajúcej globálnej stratégie vysokej predstaviteľky.

2. HLAVNÉ ZÁSADY PRE ČINNOSŤ EÚ

Činnosť EÚ by sa v oblasti medzinárodných kultúrnych vzťahov mala riadiť týmito zásadami:

a) Podpora kultúrnej rozmanitosti a rešpektovania ľudských práv

b) Podpora vzájomného rešpektu a medzikultúrneho dialógu

S cieľom plne využiť potenciál premosťovacej úlohy kultúry v medzinárodných vzťahoch je potrebné ísť nad rámec vykresľovania rozmanitosti európskych kultúr a snažiť sa vytvárať nového ducha dialógu, vzájomného počúvania a učenia, spoločného budovania kapacít a globálnej solidarity. Kultúrne vzťahy by mali zohľadňovať regionálne rozdiely a miestne citlivé otázky a činnosti by sa mali prispôsobiť konkrétnym kultúrnym kontextom a záujmom. Keďže ľudia sa často dostávajú do styku so zahraničím pomocou digitálnych nástrojov, komunikácia medzi ľuďmi a národmi má prebiehať v podmienkach rešpektovania a rovnosti a v duchu partnerstva. Reciprocita, vzájomné učenie a spoločná tvorba by preto mali byť základom medzinárodných kultúrnych vzťahov EÚ.